Þingræður haldnar á Alþingi Íslendinga



Herra forseti. Ég vil leyfa mér að spyrjast fyrir um það hjá hv. landbn., hvort ekki sé að vænta brtt. frá n. við þetta frv. Ég hafði rætt við frsm. n. um atriði, sem ég taldi, að þyrfti að breyta, og skildist mér á honum, að von væri á brtt. frá n. við þau atriði.



Herra forseti. Þetta er alveg rétt hjá hv. þm. V-Húnv., að hann ræddi við mig um breytingar, sem hann taldi þurfa að gera á frv., og fékk ég þá málið tekið út af dagskrá, svo að n. gæti athugað það betur og sömuleiðis til að bera hugsanlegar breytingar undir yfirdýralækni og aðra þá, er stóðu að undirbúningi frv. Niðurstaðan varð sú, að læknarnir voru á móti breytingunni, sem talið var, að gæti komið til mála, og mér skildist, að sú breyting mundi ekki ná samþykki hv. Ed. N. hefur því ekki séð ástæðu til þess að bera fram brtt. í þá átt, en væntir þess, að bændum verði ekki gert harðkeyptara fyrir, en áður um þetta atriði þrátt fyrir strangari ákvæði l., og hefur n. þar fyrir sér orð yfirdýralæknis. Annars, ef frekari upplýsinga er óskað, þá vísa ég um hin faglegu atriði til yfirdýralæknis, sem hér er viðstaddur.



Herra forseti. Viðvíkjandi þeim atriðum, sem hv. þm. V-Húnv. og hv. frsm. landbn. komu inn á og varða aðallega 5. gr., þ.e. læknisskoðunina og hvernig henni skuli framfylgt, þá munu ákvæðin um það hafa vakið nokkurn ugg hjá hv. þm. V-Húnv., enda skal ég játa, að í 5. gr. er gengið mjög langt miðað við það, sem áður hefur verið. T.d. er ákvæðið um það, að allur sláturfénaður skuli læknisskoðaður 12 tímum fyrir slátrun algert nýmæli í íslenzkri löggjöf, en slík ákvæði eru í lögum nágrannaþjóða okkar, bæði Dana, Svía, Norðmanna og Englendinga. Englendingar hafa þó tjáð mér, að nokkur vanhöld verði á þessu í framkvæmd, en það er alls staðar heimtað, ef hægt er. Í Danmörku er þessu stranglega framfylgt. Svo er það hitt atriðið, um að innyflin skuli skoðuð, og finnst mér það tvímælalaust rétt. Þegar t.d. stórgripum er slátrað heima og kjötið sent t.d. hingað til Reykjavíkur, þá finnst mér, af fenginni reynslu, mjög ábótavant að fá ekki innyflin með til skoðunar. Ég býst við, að í þessu stríði yrði farið vægt í sakirnar, því að ekki er hægt að heimta, að allt gumsið sé sent með, en sjálfsagt er að fá nauðsynlegustu líffæri, svo sem lifur og lungu, enda geta bændur komið því í verð eins og kjötinu. Ég tel þetta ákvæði nauðsynlegt í okkar löggjöf, a.m.k. ef við ætlum að flytja út kjöt. Og við gerum einnig sjálfir kröfur um heilbrigði og hreinlæti. Ég veit ekki, hversu háværar raddir eru um það á stöðum úti um land, en hér í Reykjavík eru uppi sterkar og háværar raddir um það, að fullkomin heilbrigðisskoðun sé á öllu kjöti, sem selt er á opinberum markaði, og ég tel, að hér sé löggjafinn á alveg réttri leið. Hins vegar má ekki beita ákvæðunum um þetta allt of stranglega, enda ekki alltaf hægt. T.d. á stöðum, þar sem tugum Þúsunda sauðfjár er slátrað á hverju hausti og rekstrarnir koma með stuttu millibili svo að segja allan sólarhringinn, þá getur læknirinn ekki alltaf hlaupið frá kjötskoðuninni til að skoða nákvæmlega hvern rekstur, og hver einstaklingur hjarðarinnar verður ekki nákvæmlega skoðaður nema um stórgripi sé að ræða. En við verðum að hafa þessi ákvæði í okkar löggjöf og reyna svo að liðka til og ganga ekki lengra en nauðsynlegt er, t.d. varðandi heimaslátrunina.



Herra forseti. Ég hafði, eftir að hafa rætt við hv. frsm. landbn., frekar búizt við brtt. frá hv. n. Þar sem svo verður ekki, þá mælist ég til þess við hæstv. forseta, að hann taki nú málið út af dagskrá, svo að mér gefist kostur á að flytja brtt. Það mun ég gera eins fljótt og mér er unnt, svo að afgreiðsla málsins þurfi af þeim sökum ekki að tefjast.

Forseti (BG): Samkvæmt ósk hv. þm. V-Húnv. er umr. frestað og málið tekið út af dagskrá.